b'\n_START_ARTICLE_\nHayden Valley\n_START_PARAGRAPH_\nHayden Valley er en stor dal i Yellowstone National Park. Dalen f\xc3\xb8lger Yellowstonefloden fra Yellowstone Falls til Yellowstone Lake. Dalbunden er gammel s\xc3\xb8bund fra en tid (efter sidste istid), hvor Yellowstone Lake var meget st\xc3\xb8rre end den er i dag. Dalen er et af de bedste steder at observere dyreliv i Yellowstoneomr\xc3\xa5det.\n_START_SECTION_\nHistorie\n_START_PARAGRAPH_\nN\xc3\xa5r de oprindelige amerikanere og hvide pelsj\xc3\xa6gere rejste op langs Yellowstonefloden var dalen den naturlige rute til Yellowstone Lake. I 1870 kom Henry D. Washburn og Gustavus Cheney Doane ned ad skr\xc3\xa5ningerne p\xc3\xa5 Mount Washburn, p\xc3\xa5 det, der er kendt som Washburn-Langford-Doane ekspeditionen og de lagde m\xc3\xa6rke til dalens store udbredelse mellem vandfaldene og s\xc3\xb8en._NEWLINE_I 1871 kom Ferdinand Vandeveer Hayden til omr\xc3\xa5det i forbindelse med de geologiske unders\xc3\xb8gelser, som f\xc3\xb8rte til oprettelsen af nationalparken \xc3\xa5ret efter. Han kom til at give navn til dalen, men det er usikkert, hvem der faktisk foreslog det. Nogle mener, at det var ireren Windham Wyndham-Quin, 4. Jarl af Dunraven som bes\xc3\xb8gte omr\xc3\xa5det i 1872, men navnet s\xc3\xa5s f\xc3\xb8rste gang \xc3\xa5 kort i 1880 i en \xc3\xa5rsrapport fra nationalparkens dav\xc3\xa6rende leder Philetus Norris.\n_START_SECTION_\nGeografi\n_START_PARAGRAPH_\nHayden Valley er ca 11 km lang fra nord til syd og omkring 11 km bred fra \xc3\xb8st til vest. I alt omfatter dalen ca. 130 km\xc2\xb2 af parken. St\xc3\xb8rstedelen af dalen ligger vest for Yellowstonefloden mellem Grand Canyon of the Yellowstone og Yellowstone Lake. En del af Grand Loop Road (en bilvej gennem nationalparken) f\xc3\xb8lger dalens \xc3\xb8stlige side n\xc3\xa6r floden.\n_START_SECTION_\nGeotermiske forekomster\n_START_PARAGRAPH_\nI forhold til andre steder i nationalparken rummer Hayden Valley ikke mange, og ikke specielt imponerende geotermiske forekomster, og de, der er, er spredt over dalen. Ikke desto mindre var de geotermiske forekomster i dalen nogle af de f\xc3\xb8rste, der blev opdaget og beskrevet af de tidligste opdagelsesrejsende. Blandt dalens geotermiske forekomster er Mud Volcano, Mud Geyser, Sulphur Caldron og Black Dragon Caldron i den sydlige ende af dalen og Sulphur Spring l\xc3\xa6ngere mod nord. De f\xc3\xb8rstn\xc3\xa6vne ligger \xc3\xb8st for floden, mens sidstn\xc3\xa6vnte ligger vest for denne.\n_START_SECTION_\nNatur\n_START_PARAGRAPH_\nDalen er stort set kun bevokset med gr\xc3\xa6s og mindre buske da jordbunden som prim\xc3\xa6rt best\xc3\xa5r af silt og ler g\xc3\xb8r hele omr\xc3\xa5det marskagtigt, og ikke mange tr\xc3\xa6ers r\xc3\xb8dder kan tr\xc3\xa6nge ned i jorden._NEWLINE__NEWLINE_Til geng\xc3\xa6ld har omr\xc3\xa5det et rigt dyreliv og bliver af og til omtalt som "Nordamerikas Serengeti", Ikke mindst for\xc3\xa5r og sommer kan man opleve bison, pr\xc3\xa6rieulv, grizzlybj\xc3\xb8rn og wapitihjort. Ogs\xc3\xa5 fugle er der mange af, fx hvid pelikan, trompetersvane, pr\xc3\xa6rietrane, fiske\xc3\xb8rn, hvidhovedet hav\xc3\xb8rn og canadag\xc3\xa5s._NEWLINE_For at beskytte dyrelivet er det ikke tilladt at f\xc3\xa6rdes i dalen uden for de anlagte stier. Vandrere kan bes\xc3\xb8ge dalen ad to stier. I dalens vandl\xc3\xb8b og s\xc3\xb8er er fiskeri forbudt.'